**Gentofte kommune** er en kommune på Sjælland i Danmark. Gentofte kommune ligger ved Øresund og grenser til København kommune i sør, Gladsaxe kommune i vest og Lyngby-Taarbæk kommune i nord. Etter kommunereformen i 2007 inngår Gentofte i Region Hovedstaden sammen med resten av storbyområdet København.

Gentofte kommune omfatter de københavnske forstedene Charlottenlund, Dyssegård, Gentofte, Hellerup, Jægersborg, Klampenborg, Ordrup og Vangede. Disse forstedene danner en sammenhengende bebyggelse, i all hovedsak villaområder. Til forskjell fra de andre københavnske forstadskommunene fremstår Gentofte som fullt utbygd, med unntak av friluftsområdene Ermelunden i Jægersborg og Gammelmose i utkanten av Vangede. De fleste av kommunens sysselsatte dagpendler til nabokommunene.

Gentofte har i flere tiår vært en av Danmarks rikeste kommuner, målt i gjennomsnittlig husholdningsinntekt og boligverdi.

Historie
--------

De fleste forstadsområdene i Gentofte kommune har navn etter de gamle landsbyene eller bebyggelsene som lå i området fra middelalderen og tidligere. Kommunens eldste bebyggelse er Gentofte kirke, som trolig ble oppført på slutten av 1100-tallet, en tid da mange kirkebygg ble reist i Danmark. Med suffikset «toft» er det mye som tyder på at navnet «Gentofte» har vært i bruk siden vikingtiden. Navnet ble imidlertid stavet «Gjentofte» frem til rettskrivningen av 1948.

I løpet av 1600-tallet ble både Charlottenlund Skov og Dyrehaven populære utfartssteder for Københavns innbyggere. Som mange andre av datidens hellige kilder tiltrakk Kirsten Piils kilde i Dyrehaven mange valfartende, som håpet på at kildevannet ville helbrede sykdommer og skavanker. I Charlottenlund Skov, opprinnelig kalt «Dyrehaven ved Ibstrup», fantes det fra 1660-årene vertshus med kongelige privilegier, hvor mange københavnere dro på lystturer på 1600- og 1700-tallet.

På 1700- og 1800-tallet ble det bygd flere mindre, kongelige slott og adelige lyststeder, slik som Jægersborg slott, Charlottenlund slott, hvor den norske kong Haakon 7. ble født i 1872, og Bernstorff slott. Den kongelige og adelige tilstedeværelsen gjorde området attraktivt for velstående københavnere, som anla mange landsteder og sommerboliger, deriblant Sølyst i Klampenborg. Etterhvert utviklet området seg til forsteder, særlig etter at jernbaneforbindelsen til det indre København ble tatt i bruk. Kommunen har siden vært preget av at urbaniseringen tiltok tidligere enn i andre københavnske forsteder. Gjenværende grøntarealer av en viss størrelse er ofte tilknyttet de gamle slottsanleggene.

Kommunen har bestått i sin nåværende form siden 1842, da Gentofte sogneforstanderskap ble opprettet ved lov. Gentofte kommune var en del av Københavns amt frem til kommunereformen i 2007, da amtene ble avskaffet. Gentofte kommune har siden vært en del av Region Hovedstaden.

Politikk og administrasjon
--------------------------

Kommunene i Region Hovedstaden.
I likhet med de fleste andre danske kommuner, har Gentofte utvalgsstyre. Kommunestyret har 19 medlemmer, og ledes av borgermesteren og to viseborgermestre. Ni faste utvalg utarbeider forslag og innstillinger til kommunestyret, og har det overordnede økonomiske ansvaret for sitt fagområde. Noen oppgaver er spesielt delegert til økonomiutvalget, som tilsvarer et formannskap i norske kommuner.

Siden midten av 1990-årene har Gentofte blitt kritisert fordi kommunen ikke ønsker å ta imot flyktninger og asylsøkere i samme omfang som hovedstadsregionens øvrige kommuner. Den politiske ledelsen har vist til vanskeligheter med å skaffe rimelige og tilgjengelige boliger, som følge av kommunens tette bebyggelse og mangel på sosial boligbygging. I 2004 begynte kommunen å oppføre flyktningeboliger på et omdiskutert område midt i forgreningen mellom Lyngby- og Helsingørmotorveiene, hvor også jernbanen mot Hillerød går, og hvor det er markant trafikkstøy.

### Kommunestyrevalget 2013

Den 19. november 2013 ble det valgt 19 medlemmer av kommunestyret for perioden fra 1. januar 2014 til 31. desember 2017.

| **Lister** | Stemmer | Prosent | Mandater |
| --- | --- | --- | --- |
| # | ± | % | ± | # | ± |
| `A` – Socialdemokratiet | 4 944 | +209 | 12,4 | −1,2 | 3 | ±0 |
| `B` – Radikale Venstre | 2 924 | −178 | 7,4 | −1,5 | 1 | −1 |
| `C` – Det Konservative Folkeparti | 19 930 | +4 150 | 50,2 | +4,7 | 11 | +1 |
| `F` – Socialistisk Folkeparti | 1 476 | −1 765 | 3,7 | −5,6 | 0 | −2 |
| `I` – Liberal Alliance | 2 080 | +2 080 | 5,2 | +5,2 | 1 | +1 |
| `K` – Kristendemokraterne | 96 | +96 | 0,2 | +0,2 | 0 | ±0 |
| `O` – Dansk Folkeparti | 1 626 | +76 | 4,1 | −0,4 | 0 | ±0 |
| `T` – Gentoftelisten | 630 | −700 | 1,6 | −2,2 | 0 | ±0 |
| `V` – Venstre | 3 782 | −241 | 9,5 | −2,1 | 2 | ±0 |
| `Ø` – Enhedslisten | 2 198 | +1 450 | 5,5 | +3,3 | 1 | +1 |
| Andre | 0 | −162 | 0 | −0,5 | 0 | ±0 |
| Totalt | 39 686 |  | 100,0 |  | 19 |  |
| Borgermester: Hans Toft (C)1. viseborgermester: Søren B. Heisel (A)2. viseborgermester: Pia Nyring (C) |

### Borgermestre

| Befolkningsutvikling |
| --- |
| År | Bef. | ±% |
| 1769 | 1 056 | — |
| 1787 | 1 526 | +44,5% |
| 1801 | 1 962 | +28,6% |
| 1840 | 2 750 | +40,2% |
| 1860 | 3 660 | +33,1% |
| 1880 | 5 106 | +39,5% |
| 1890 | 7 449 | +45,9% |
| 1901 | 14 470 | +94,3% |
| 1911 | 24 691 | +70,6% |
| 1921 | 34 451 | +39,5% |
| 1930 | 47 848 | +38,9% |
| 1940 | 76 457 | +59,8% |
| 1950 | 87 803 | +14,8% |
| 1960 | 88 308 | +0,6% |
| 1971 | 77 683 | −12,0% |
| 1980 | 67 300 | −13,4% |
| 1990 | 65 303 | −3,0% |
| 2000 | 67 957 | +4,1% |
| 2009 | 70 000 | +3,0% |
| Kilde: København kommune. |

Borgermesteren har hatt denne tittelen siden 1934. Før dette hadde formannen i sogneforstanderskapet samme funksjon fra 1841 og formannen i sognerådet fra 1867. De fleste tiltredelsene har skjedd den 1. april eller den 1. januar.

| Periode | Borgermester | Parti |
| --- | --- | --- |
| 1848–? | G.F. Lindorff |  |
| 1868–1873 | W.C.E. Sponneck |  |
| 1888–1900 | Niels Andersen | Højre |
| 1901–1907 | Theodor Heinrich Otto Krüger | Højre |
| 1907–1909 | Morten Thorsen | Højre |
| 1909–1934 | Hans Parkov | Konservative |
| 1934–1955 | Aage E. Jørgensen | Konservative |
| 1955–1966 | A.L. Østerberg | Konservative |
| 1966–1970 | Børge Sieverts | Konservative |
| 1970–1984 | Jørgen Gotfredsen | Konservative |
| 1984–1993 | Birthe Philip | Konservative |
| 1993–2021 | Hans Toft | Konservative |
| 2021– | Michael Fenger | Konservative |

Næringsliv
----------

Microsofts hovedkontor i Danmark.
Gentofte kommune består i overveiende grad av boligområder, der mange beboere har sitt daglige virke i København. Detaljhandel er konsentrert omkring hovedgatene i de ulike områdene: Gentoftegade, Jægersborg allé, Ordrupvej, Strandvejen i Hellerup samt Vangede bygade. Større kjøpesentre har vært forhindret av tett bebyggelse, men i området ved Nybrovej og Lyngbyvej har IKEA og noen andre store forretninger tilhold. I 2007 åpnet kjøpesenteret Waterfront Shopping i Tuborg havn.

Microsoft har sitt hovedkontor i Danmark lokalisert i kommunen. De største produksjonsvirksomhetene har i nyere tid vært legemiddelfirmaet Nordisk Gentofte, som ved fusjon med Novo i 1989 dannet Novo Nordisk. Tuborg åpnet sitt bryggeri i Hellerup i 1875, og anla på samme tid en industrihavn, men produksjonen ble flyttet i 1996. Det gamle bryggeriområdet er i ferd med å bli omdannet til nærings- og boligareal.

Vennskapskommuner
-----------------

Gentofte kommune har vennskapssamarbeid med følgende kommuner:

* Grønlands flagg Ammassalik, Grønland
* Sveriges flagg Halmstad, Sverige
* Finlands flagg Hangö, Finland
* Norges flagg Stord, Norge

Kjente personer fra Gentofte
----------------------------

* Camilla Andersen, håndballspiller.
* Gunnar Aagaard Andersen, multikunster.
* Gehrdt Bornebusch, arkitekt.
* Poul Bundgaard, skuespiller og sanger.
* Thorkild Hansen, forfatter.
* Sigrid Horne-Rasmussen, skuespillerinne.
* Benedikte Kiær, konservativ politiker.
* Mærsk Mc-Kinney Møller, skipsreder.
* Per Nørgård, komponist.
* Alice O'Fredericks, skuespillerinne og regissør.
* Verner Panton, interiørarktitekt.
* Birgit Sadolin, skuespillerinne.
* Lars Ulrich, trommeslager i Metallica.

Referanser
----------

1. ↑  «Folketal den 1. i kvartalet efter kommune, køn, alder, civilstand, herkomst, oprindelsesland og statsborgerskab». Danmarks Statistik. 1. oktober 2013. Besøkt 16. desember 2013.
2. ↑  «Kommunalvalg d. 19. november 2013. Gentofte Kommune». KMD. 2013. Besøkt 16. desember 2013.
3. ↑  Københavns Statistiske Kontor (1919–2005). *Københavns Statistiske Årbog*. ISBN 87-7024-230-5.
4. ↑  «Venskabsbyer». Gentofte kommune. Besøkt 17. desember 2013.

Eksterne lenker
---------------

* Offisielt nettsted Rediger på Wikidata

* (en) Gentofte Kommune – kategori av bilder, video eller lyd på Commons Rediger på Wikidata

| * v
* d
* r
Kommuner i Region Hovedstaden |
| --- |
| Albertslund **·** Allerød **·** Ballerup **·** Bornholm **·** Brøndby **·** Dragør **·** Egedal **·** Fredensborg **·** Frederiksberg **·** Frederikssund **·** Furesø **·** Gentofte **·** Gladsaxe **·** Glostrup **·** Gribskov **·** Halsnæs **·** Helsingør **·** Herlev **·** Hillerød **·** Hvidovre **·** Høje-Taastrup **·** Hørsholm **·** Ishøj **·** København **·** Lyngby-Taarbæk **·** Rudersdal **·** Rødovre **·** Tårnby **·** Vallensbæk | Danmarks flagg |

Portal: Danmark

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** VIAF **·** GND **·** ISNI **·** GeoNames **·** MusicBrainz
 |